33. schôdza NR SR - 3.deň - A. dopoludnia
Dátum: 2025-03-27
Poslanec: Raši, Richard (SMER - SD)
Druh vystúpenia: Vystúpenie v rozprave

45. Príjemný dobrý deň prajem, ctení páni podpredsedovia Národnej rady Slovenskej republiky, vážené dámy poslankyne, ctení páni poslanci, dovoľte mi v prvom rade sa vám všetkým, ktorí ma podporili vo voľbe predsedu Národnej rady Slovenskej republiky, poďakovať. Vnímam každý jeden hlas ako prejav vašej ochoty rešpektovať vzájomné dohody a spoločný pokus o akýsi reštart v našej práci, ktorú, na ktorú nám ľudia dali mandát vo voľbách a na návrat k plnohodnotnej práci pre ľudí. Chcem sa poďakovať aj dočasne predsedajúcemu Petrovi Žigovi za to, že naozaj bezchybne takmer rok viedol túto inštitúciu, veľmi pekne ďakujem, Peter. So všetkou pokorou vnímam túto voľbu ako výzvu pre seba samého, pretože moje meno ste označili na hlasovacom lístku a aby som k spomínanému reštartu výrazne prispel. Môžem vám sľúbiť, že budem presadzovať hodnoty, ktoré sú jasne napísané v Ústave Slovenskej republiky a v zákonoch. Zároveň urobím všetko pre to, aby v tejto sále, urobím pre to všetko, čo budem môcť, zavládla slušnosť, vecná a odborná diskusia založená na argumentoch a faktoch a nie na osobných útokoch. Nebudem dnes hovoriť dlho, pretože som presvedčený, že náš čas i pozornosť si zaslúžia predovšetkým zákony, ktorými chceme zlepšiť život ľudí na Slovensku. Riadne obsadzovanie ústavných a ďalších pozícií je, samozrejme, pre chod štátu veľmi dôležité, ale to najdôležitejšie je, aby štát plnil svoje funkcie voči občanom, aby im dával pocit bezpečia, budoval spoločnosť založenú na práve a vzájomnom rešpekte a aby poskytoval ľuďom konkrétnu pomoc v ťažkých životných situáciách a nenechával ich v boji s nepriazňou osudu osamotených. A preto sa dnes len krátko prihovorím poslancom vládnej koalície, poslancom opozície a napokon všetkým občanom Slovenskej republiky. Vážené pani poslankyne, vážení páni poslanci z vládnej koalície, som vďačný, že ste svojím hlasovaním prispeli k stabilizácii politických pomerov na Slovensku a že naša vlasť má po takmer roku riadne zvoleného druhého najvyššieho ústavného činiteľa. Som presvedčený, že všetci dobre chápeme podstatu týchto slov. Nejde o Richarda Rašiho, nejde o žiadnu inú konkrétnu osobu, ale o symbol nášho zákonodarného zboru, ktorý má kľúčovú úlohu v našom demokratickom zriadení. Ide o vážny signál dovnútra, ale aj navonok, že sme stabilnou a štandardnou demokraciou a k takýmto usporiadaným pomerom nevyhnutne patrí aj osoba primus inter pares, prvého medzi rovnými, ktorého, ktorému sa dostali, dostalo tej cti reprezentovať všetkých 150 poslancov Národnej rady Slovenskej republiky. No dnešná, teda resp. včerajšia voľba, má zásadný odkaz nielen voči občanom, či zahraničným partnerom, ale aj voči samotnej vládnej koalícii. Včerajšou voľbou sme usporiadali politické pomery podľa platnej koaličnej zmluvy, pretože sme zažívali časy, ktoré nikomu vo vládnej koalícii neprospeli, naopak, priniesli nám nie ideálne vzájomné vzťahy a menej sústredenia sa na plnohodnotnú prácu pre ľudí. Ako minister regionálneho rozvoja som za 17 mesiacov prešiel takmer celé Slovensko a z úst väčšiny nielen komunálnych lídrov, ale aj občanov som počúval, aby sme si naozaj tieto naše domáce koaličné problémy vyriešili čím skôr. A preto vás ako novozvolený predseda parlamentu všetkých prosím, aby sme sa z toho poučili a neopakovali chyby. Základom akejkoľvek efektívnej spolupráce je vzájomná úcta a rešpekt k dodržiavaniu dohodnutých pravidiel. A teraz k vám, ctené dámy poslankyne, vážení páni poslanci z opozície, musím priznať, že na jednej strane ma mrzí spôsob, aký ste zvolili pri voľbe druhého najvyššieho ústavného činiteľa Slovenskej republiky, pretože sami viete, že ak by sa rovnako zachovali aj poslanci vládnej koalície, bolo by nemožné zvoliť akéhokoľvek opozičného predstaviteľa do ktorejkoľvek parlamentnej funkcie. Na druhej, na druhej strane (Výkriky z pléna. Potlesk.), na druhej strane rozumiem, na druhej strane rozumiem, že takéto hlasovanie uprostred volebného obdobia je z politických dôvodov iné ako na začiatku, no napriek tomu, že ste sa na voľbe predsedu Národnej rady nezúčastnili, budem sa ako novozvolený predseda Národnej rady uchádzať aj o váš rešpekt. Nikdy som nemal ilúzie, že parlament má byť miestom všeobjímajúceho porozumenia medzi vládnymi stranami a opozíciou. Nebolo to tak nikdy v histórii žiadneho parlamentu s výnimkou dôležitých míľnikov či historických okamihov. K parlamentu jednoducho patrí konflikt a kto hľadá oázu pokoja, musí navštíviť iné miesta alebo inštitúcie. Lenže aj konflikt má rôzne podoby, konflikt na jednej strane posúva spoločnosť umožniť prežiť len tým najkvalitnejším a najlepšie obhájeným názorom a ponúka ľuďom široké spektrum riešení, ktoré potom sami môžu vo voľbách podporiť alebo zamietnuť. Hovorím o hodnotovom konflikte a nebojím sa na základe mojich dlhoročných skúseností povedať, že takýto konflikt je aj žiadúci, ale aby spoločnosti bol tento konflikt prospešný musí obsahovať viac hodnôt ako konfliktu. Sporme sa o tom, či chceme mať silný štát, ktorý sa o ľudí dokáže postarať, alebo, naopak, štát slabý, ktorý zabezpečuje len nevyhnutné funkcie a v boji o prežitie necháva víťaziť najsilnejšie individuality. Sporme sa o tom, či zdravotníctvo a školstvo majú byť štátom poskytovanými kvalitnými službami s víziou, že v týchto oblastiach nemôže byť ústrednou témou hospodársky zisk, alebo či sú zdravie a vzdelanie tovarom, ktorý si úplne prirodzene môžu viac dovoliť tí bohatí ako odmenu za svoj ekonomický úspech. Sporme sa o tom, či budeme presadzovať solidaritu ako kľúčovú hodnotu spoločenskej súdržnosti a či budeme aj mladé generácie učiť medzigeneračnej solidarite so staršími, alebo či dravá a mladá energia má za každú cenu dostať prednosť pred šedinami. Každý z nás vrátane mňa si z týchto možností nepochybne vyberie tú svoju a bude ju obhajovať z tohto miesta pred svojimi poslaneckými kolegami aj pred svojimi voličmi. To je druh konfliktu, ktorý nás posúva vpred. Ale potom tu, žiaľ, máme konflikt v podobe, v akej ho poznáme aj z niektorých rokovaní v tejto snemovni, výkriky, urážky, vulgarizmy. Sú to útoky nie na idey, ale na hlavy, v ktorých sa tieto idey zrodil,i a to je konflikt, ktorý zasieva do slovenskej spoločnosti trvalú nenávisť, rozdeľuje ju a robí ju čoraz menej tolerantnou k inému názoru. Preto budem veľmi rád, ak by sme tohto druhu konfliktu ponúkali ľuďom čo najmenej. A napokon si dovolím pár slov priamo k vám, vážení občania Slovenskej republiky, plne rozumiem možno až vášmu znechuteniu, keď sa niekedy pozeráte na prenosy z tejto sály a verte mi, že aj ja som bol neraz sklamaný, aké elementárne hranice politickej kultúry a základnej ľudskej slušnosti sa tu dokážu prekračovať. Plne rozumiem aj vášmu sklamaniu, keď ste niekedy svedkami hádok medzi tými stranami, ktoré sľubovali súdržnosť či jednotu, ale verte mi, že budem robiť všetko pre to, aby sme maximum času a energie venovali skvalitňovaniu výsledkov našej práce, ktorými sú schvaľované zákony a nemíňali energiu na spory, ktoré sa majú vyriešiť rýchlo a za zatvorenými dverami a plne rozumiem aj nespokojnosti, ktorú mi niekedy tlmočíte aj počas mojich výjazdov do regiónov a mnohí neveríte, že sa to môže zmeniť. A možno ste aj nad parlamentom mávli rukou, ale tu si dovolím pripomenúť aj môj osobný pohľad, ktorý je v tomto možno iný, ako mnohých z vás. Som pôvodným lekárom, som pôvodným povolaním lekár a lekár z môjho pohľadu bojuje o život a zdravie pacienta všetkými silami, a za každej situácie, a vždy až do konca. Nikdy sa nepozerá na to, že niektorý prípad je zdanlivo beznádejný, pretože všetky krásne a úžasné príbehy vyliečení sa z ťažkých, dokonca smrteľných diagnóz by sme ináč nikdy nepoznali. A tak sa v duchu tohto prístupu budem snažiť všetkými silami o to, aby sme zmenili aj zdravie nášho politického života, vrátili doň viac rešpektu, rešpektu k faktom, rešpektu k inému názoru, ale predovšetkým rešpektu k vám slovenským občanom, pretože vy ste tí, pre ktorých lepší život sme povinní pracovať a túto povinnosť budem svojim kolegom tu v parlamente každú jednu schôdzu pripomínať. Ďakujem veľmi pekne za pozornosť. (Potlesk.) =====